
U ime Allaha, Milostivog, Samilosnog! 



Uzvišeni Allah kaže: 




LL>J lAU UjI 



"Allah će obistiniti san Poslanika Svoga da ćete doista u Mesdžidul- 
Haram ući sigurni - ako Allah bude htio - neki obrijanih glava, a neki 
podrezanih kosa, bez straha. On je ono što vi niste znali - znao, i zato 
vam je, prije toga, nedavnu pobjedu dao" (El-Feth, 27.) 



Allahov Poslanik, sallallahu alejhi ve sellem, rekao je: 

"Od poslanstva (poslije mene) nije ostalo ništa osim radosnih vijesti" 
"Šta su to radosne vijesti?", upitaše ashabi, a Poslanik, sallallahu alejhi ve 
sellem, odgovori: "Lijepi snovi." 

(El-Buhari) 

Neko je upitao imama Malika da li svaki čovjek smije tumačiti snove, a 
imam Malik je odgovorio: "Snovi su dio poslanstva, zar se s poslanstvom 
poigravati." 

(Ibn Abdul-Berr u Et-Temhidu) 

Ebul-Mendži el-Entaki naučio je napamet deset hiljada tri stotine 
sedamdeset i nešto listova vezanih za tumačenje snova. 

(Ibn Asakir u Tarihu Dimešk) 

"Nauka o tumačenju snova i razlika među ljudima u tom pogledu 
predstavljaju more bez dna." 

(Ibn Sahin u El-Išarat) 

"Prije Poslanika, sallallahu alejhi ve sellem, nije postojala nauka da joj 
je posvećivana veća pažnja od tumačenja snova." 

(Abdul-Ganijj en-Nabulsi u Tatirul-enam) 




U ime Allaha y Milostivog, Samilosnog! 

Mojim poštovanim roditeljima, velikodušnom babi Hasanu i 
plemenitoj majci Kadi, koji su upotpunili svoje dobročinstvo prema 
meni, mojoj porodici, mojim profesorima pred kojima sam stjecao 
vjersko znanje i svima koji su brižni prema islamskoj nauci, poklanjam 
trud ovog skromnog djela! 




PREDGOVOR AMIRA DURMIĆA, PROR 

U ime Allaha, Milostivog, Samilosnog! 

Hvala Allahu, Gospodaru svjetova, i neka je salavat i selam na 
Njegovog odabranika i miljenika Muhammeda, sallallahu alejhi ve 
sellem, na njegovu časnu porodicu, ashabe i sve one koji ih slijede u 
dobru do Sudnjega dana. 

Jedini način da na ovome svijetu bez ikakve opreme letimo poput 
ptice, da skočimo u ambis i prođemo bez ijedne ogrebotine, da se 
spustimo na dno okeana i polagahno šetamo po njegovom dnu, te da 
bez ikakvih poteškoća izvedemo još nebrojeno mnogo nevjerovatnih 
i u stvarnosti neizvodivih stvari, jeste da zaspimo i, Allahovom voljom 
i Njegovom odredbom, zakoračimo u čarobni svijet snova. U snovima 
možemo biti i ptica i lav, i mrav i slon, ali i oblak, pahulja snijega ili kišna 
kap. Kroz snove putujemo u daleku prošlost i upoznajemo ljude koji su 
fizički već odavno nestali sa lica zemlje, ali snovi nas ponekad vode i u 
budućnost u kojoj se družimo s našim potomcima koje u stvarnosti još 
uvijek nismo ni stekli. U snovima nas posjećuju čak i Allahovi poslanici 
i vjerovjesnici, naši davno umrli roditelji, rođaci i poznanici, ali i 
potpuni neznanci koje nikada nismo vidjeli i za koje nikada nismo čuli. 
Neki snovi nas toliko plaše da se od straha grčimo, znojimo i vrištimo, 
a neki nas toliko raduju da nam se plače kada se iz njih probudimo. 

Pored toga što je u snovima moguće gotovo sve, oni su također obavijeni 
i velom tajne i misterioznosti, što je samo još jedan dodatni razlog koji ih 
čini neiscrpnom, i među ljudima svih kultura, vjera i podneblja, uvijek 
aktuelnom temom o kojoj se uvijek rado razgovara i polemizira. 

Veliki dio svog života provedemo spavajući, a shodno tvrdnjama 
stručnjaka, svi ljudi sanjaju, i to bez izuzetka, samo što se neki od 
njih nakon buđenja, snova više ne sjećaju. Imajući u vidu da je islam 
univerzalna i sveobuhvatna vjera koja svojim općim, a često i detaljnim 
propisima, pravilima i smjernicama tretira sve aspekte ljudskog života, 
razumljivo je da je pitanje snova zastupljeno i pojašnjeno u primarnim 
izvorima islama, tj. u Kuranu i sunnetu. I zaista, u svim hadiskim 
zbirkama nalaze se poglavlja u kojima se navode predaje vezane za snove, 
a u komentarima tih zbirki kao i u tefsirima Kurana, islamski učenjaci 
detaljno govore o snovima i pravilima vezanim za njihova tumačenja. 

Kada sam saznao da uvaženi brat Safet Kuduzović, priprema knjigu 
koja kroz prizmu islamskog učenja tretira fenomen snova, bio sam 
oduševljen i više nego prijatno iznenađen i to iz više razloga. Prije svega, 
zato što je ova oblast, kako smo to već spomenuli, ljudima izuzetno 
interesantna i zanimljiva, te se o snovima vrlo često pita, govori i piše. 
Tome svjedoči veliki broj pitanja koja na ovu temu, gotovo svakodnevno, 
stižu na adrese mnogih islamskih časopisa i web portala, kako u arapsko- 
islamskom svijetu, tako i kod nas. Zato, kada je i o snovima i njihovim 
tumačenjima riječ, vrlo je bitno ljudima ponuditi ispravna i šerijatski 
utemeljena rješenja i odgovore koji će zadovoljiti njihovu znatiželju i 
riješiti njihove nedoumice. 

Drugi, ništa manje bitan razlog zbog kojeg smatram da se ova knjiga 
pojavila u pravo vrijeme i na pravom mjestu jeste to što se na našim 
prostorima već odavno nalazi dosta literature s prefiksom "islamska" 
koja se na jedan šerijatski potpuno neutemeljen i pogrešan način bavi 

pitanjima vezanim za snove, a naročito njihovim tumačenjima. Naime, 
tržište je već decenijama preplavljeno takozvanim "islamskim tumačima 
snova", odnosno knjigama u kojima se najčešće abecednim redom 
navode pojmovi koje ljudi često sanjaju, dok se pored tih pojmova nude 
njihova navodna univerzalna i ukalupljena tumačenja, što je, kada je 
riječ o tumačenju snova, potpuno pogrešno i neispravno. 

Istina je, o čemu dr. Kuduzović podrobno govori u ovoj knjizi, da za 
veliki broj snova postoje i specifična tumačenja, međutim, ta tumačenja nisu 
univerzalna niti jednoobrazna, već je ispravno da jedan te isti san koji usnije 
više desetina pa i stotina ljudi, svakome od njih može imati jedno sasvim 
drugačije i unikatno značenje. Na tumačenje istovjetnog sna kojeg je usnilo 
više ljudi bitno utječe stanje u kojem se nalazi onaj ko je san usnio, tj. da li 
je dobar ili loš čovjek, da li u praksu sprovodi islamska načela i obligatne 
obaveze, da li je muškarac ili žena, u kojem podneblju živi, čime se bavi itd., 
a ponekad značenje sna može zavisiti čak i od nekih, laicima i neupućenim 
osobama naizgled potpuno banalnih stvari, kao što je naprimjer godišnje 
doba u kojem je osoba usnila dotični san. Na ovo ukazuju neki šerijatski 
tekstovi kao i praksa i iskustvo prvih i odabranih generacija muslimana 
među kojima je bio popriličan broj onih koji su bili poznati kao vrlo vješti 
muabbiri, tj. tumači snova. 

Isto tako, vrlo bitna činjenica, o kojoj autor također govori, jeste 
da tumačenje snova nije nauka niti vještina koja se može naučiti i u 
potpunosti savladati kao što je to slučaj sa ostalim poznatim naukama 
i vještinama, već je sposobnost pojedinca da određeni san protumači 
na ispravan način, prvenstveno Allahov dar i Njegova blagodat koju je 
On iz Svoje milosti podario nekima od Svojih dobrih i bogobojaznih 
robova, koji uz ispravno islamsko vjerovanje i iskrenost barem solidno 
vladaju poznatim islamskim naukama i disciplinama kao što su hadis, 
fikh, tefsir, pa čak i historija islama, arapski jezik i poezija. 

Zbog toga, oni koji očekuju da će im ova knjiga poslužiti kao 
vjerodostojan i nepogrešiv tumač svakog sna koji usniju, ostat će 
razočarani. U stvarnosti, takva knjiga i ne postoji niti će je iko ikada 
do Sudnjeg dana napisati, jer takvo što, kako će čitatelji kroz ovo djelo 
doktora Kuduzovića i spoznati, uopće nije moguće. Međutim, ova 
knjiga će svima onima koji je pročitaju ponuditi nešto daleko bolje 
i korisnije. Kroz nju će, uz Allahovu pomoć, obogatiti i proširiti svoje 
islamsko znanje, odbaciti neispravna i pogrešna ubjeđenja i zablude u 
kojima su možda po ovom pitanju do sada živjeli, te shvatiti osnovna 
pravila i postulate koji se tiču snova i njihovih tumačenja, i to na jedan 
potpuno argumentiran i šerijatski besprijekoran način. Uz sve to, čitatelji 
će imati priliku pročitati mnoge primjere tumačenja snova iz vremena 
poslanstva, ali i prvih i potonjih generacija muslimana, koja plijene 
svojom originalnošću i pronicljivošću. 

Knjiga doktora Safeta Kuduzovića "Čudesni svijet snova" nije jedina 
na našem jeziku koja se bavi islamskim pristupom fenomenu snova i 
njihovih tumačenja, ali je, shodno mojim saznanjima, jedina koja na 
ovako detaljan i argumentiran način tretira ovo pitanje. Tome u prilog 
ide i činjenica da je uvaženi autor pri pisanju ovog relativno sažetog 
djela koristio više od dvije stotine i šezdeset izvora, što djelo dodatno 
čini vrednijim i ozbiljnijim, pogotovo ako znamo da je ponekad za 
detaljno referenciranje samo jednog jedinog hadisa ili citata potrebno i 
više sati upornog traganja po tomovima i tomovima knjiga. Zbog svega 
navedenog, iskreno se nadam da će ovo djelo među širom čitalačkom 
publikom biti primljeno s oduševljenjem i da će, uz Allahovu pomoć, u 
budućnosti doživjeti još mnoga nadopunjena i proširena izdanja. 



Amir Durmić, prof. 
Velika Kladuša, 20. redžeb 1434. h.g. / 30. 05. 2013. god. 





PREDGOVOR KURRA HFZ. DZEVADA GOLOSA, PROE 

Zahvala pripada Uzvišenom Allahu i neka je salavat i selam na 
Allahovog poslanika Muhammeda, sallallahu alejhi ve sellem. 

Knjiga koja se nalazi pred nama još je jedna u nizu briljantnih 
djela našeg brata i šejha Safeta Kuduzovića. Tematika snova i njihovog 
tumačenja jedna je od tematika o kojoj se kod nas govorilo veoma 
malo i površno. Ono što, po mom skromnom mišljenju, daje posebnu 
važnost ovoj knjizi jeste to što nam u njoj šejh Kuduzović detaljno govori 
o značenju i bitnosti snova u islamu. O tom pitanju na našem jeziku 
možemo naći tek mali broj informacija, i to sasvim površnih. Kao i u 
prethodnim predgovorima za knjige šejha Kuduzovića, kao argument o 
naučnoj vrijednosti spomenut ću broj naslova na koje se autor vratio 
prilikom pisanja ovoga djela, a to je 261 izvor. 

U ovoj knjizi nalazimo, slobodno mogu reći, skoro sve što nam je 
potrebno kada su u pitanju snovi i njihovo značenje i bitnost u islamu. 
Iako je autor o tome mnogo govorio, ja ću ovdje spomenuti samo jedan 
mali dio toga, kako bi nam to svima bio povod za jedan ozbiljan pristup 
spomenutom djelu. 

Imam El-Buhari je u svom Sahihu zabilježio da je Allahov Poslanik, 
sallallahu alejhi ve sellem, rekao: 

"Od poslanstva (poslije mene) nije ostalo ništa osim radosnih vijesti!' 
"Šta su to radosne vijesti?", upitaše ashabi. Poslanik, sallallahu alejhi ve 
sellem, odgovori: "Lijepi snovi." 

Imam Ibn Abdul-Berr u svom djelu Temhid zabilježio je da je imam 
Malik rekao: "Snovi su dio poslanstva, a zar se poigravati s poslanstvom?" 

Imam Er-Ragib el-Asfehani kaže: "Da snovi nemaju svoju stvarnost, 
njihovo bi postojanje bilo ništavnost, a Uzvišeni Allah je čist od stvaranja 
ništavnosti." 

Želim naglasiti da ljudi, kad su u pitanju snovi, odlaze u jednu od 
dvije krajnosti. Prvi su oni koji poriču značenje i ulogu snova i oni su, 
ustvari, nasljednici ideje i pravca sekte mu'tezila i kade rij a. Učenjaci 
selefa - ispravnih prethodnika, ukazivali su na ovo shvatanje snova. Ibn 
Abdul-Berr kaže: "Nije mi poznato da među učenjacima, sljedbenicima 
istine i vjere, postoji razilaženje o tome daje ovo (snovi) stvarnost. Snove 
poriču samo heretici i grupica mu'tezila." 

U drugu krajnost otišli su oni koji pretjeruju po pitanju snova, pa 
svakoj vrsti snova daju značenje ili snove tumače oprečno ispravnim 
pravilima tumačenja snova, koja su nam prenesena u djelima selefa. 
Ova vrsta je najviše rasprostranjena među običnim, neukim svijetom, te 
među derviškim redovima i njihovim sljedbenicima. 

Također, i u ovom predgovoru ne mogu a da ne priznam stid koji 
osjećam prilikom pisanja ovih redova o knjizi mog uvaženog brata i 
šejha. I zato opet kažem, a i ubuduće ću, da njegovo insistiranje na ovim 
redovima samo ukazuje na njegovu poniznost, što je osobina nekoga ko 
je alim u pravom smislu te riječi. Ta osobina samo je jedna od mnogih 

osobina preko kojih smo upoznali našeg uvaženog alima, odgajatelja, 
uzora daijama i ulemi. 1 



Molim Uzvišenog Allaha da našem bratu Safetu podari dug život i 
da nas obraduje s još mnogo ovakvih djela i da podari bereket u njemu, 
njegovoj porodici, njegovim knjigama i predavanjima, te da nas učini od 
onih koji će istinski prepoznati vrijednost ovog alima i njegovih djela i 
predavanja, te se njima okoristiti. Amin! 



Dževad Gološ, siromašni Allahov rob 
Mostar, 15. redžeb 1434. h.g / 25.05.2013. god 




i Nakon što sam pročitao ovaj dio predgovora uvaženog šejha kurra hfz. Dževada Gološa 
tražio sam da me poštedi pohvale koja se može izreći isključivo u pogledu vrhunskih 
znalaca šerijatskih nauka, a ne glede stjecatelja znanja početnika. Međutim, hfz. 
Dževad, Allah ga sačuvao, nije udovoljio mome zahtjevu već je insistirao da predgovor 
ostane u prvotnoj formi. Molim Uzvišenog Stvoritelja da nagradi šejha Dževada za 
lijepo mišljenje o svome bratu muslimanu, siromašnom Allahovom robu. (Autor) 




PREDGOVOR ELVEDINA PEZIĆA, PROE 

Pitanje poznavanja budućnosti i gajba, nevidljivog, predstavlja jednu 
od akaidskih postavki koja svakog muslimana napućuje na ispravno 
vjerovanje u pogledu ovog iznimno važnog pitanja koje se temelji na 
činjenici da budućnost i gajb ne poznaje niko osim Uzvišenog Allaha. 
Nepobitni i nedvosmisleni dokazi o tome nalaze se u mnogim kur'ansko- 
hadiskim tekstovima. Jedan mali i veoma tijesan "prozorčić" kroz koji se 
može pogledati u budućnost jesu istiniti snovi koje je Allahov Poslanik, 
sallallahu alejhi ve sellem, nazvao dijelom poslanstva. S obzirom da je 
čovjek uvijek imao veliku želju da sazna šta će mu se desiti u budućnosti, 
otuda je pitanje snova, kao i traganje za onima koji bi mogli da protumače 
određene snove, bilo aktuelno tokom cijele historije čovječanstva. 

Allahove blagodati prema čovjeku su nepobrojive, a jedna od blagodati 
kojom je Uzvišeni Allah počastio mene jeste i ta što je odredio da budem 
jedan od prvih koji su pročitali ovu veoma korisnu knjigu. Također, jedna 
od Allahovih neizmjernih blagodati prema našem bošnjačkom narodu 
jeste što je iz njihovih redova odabrao one koji će putem općeprihvatljivih 
pravila i metoda, koje su već poodavno utemeljile prve generacije, pisati 
o propisima Allahove vjere u pitanjima koja su svakodnevno potrebna 
muslimanima. Čitajući ovu knjigu, kao i mnoge ostale čiji je autor doktor 
Safet Kuduzović, s pravom možemo ustvrditi da je on jedan iz plejade 
odabranih. 

Naime, uvaženi alim našeg podneblj a, vrsni stručnj akhadiske znanosti, 
brat Safet Kuduzović, Allah ga poživio u svakom dobru, obogatio je 
knjižnicu bosanskog jezika sa jednom veoma korisnom knjigom. Knjiga 
"Čudesni svijet snova" samo je jedna u nizu knjiga čiji je autor uvaženi 
doktor Safet Kuduzović. Onaj ko pročita ovu knjigu, ili bilo koju drugu 
njegovu knjigu, neminovno će primijetiti kvalitet naučnog pristupa datoj 
tematici, koji se ogleda prije svega u navedenoj bibliografiji, a naročito je 
u svemu tome upečatljivo korištenje klasičnih djela islamske literature. 

Isto tako, nemoguće je a da čitalac ne primijeti visok stepen etike 
kojom se, kada je u pitanju pristup pitanjima u pogledu kojih su 
učenjaci zauzeli oprečne stavove, odlikuju pisana djela uvaženog autora. 
Poštovanje i uvažavanje stavova svakog od učenjaka, hrabro i precizno 
upuštanje u rasprave o određenim pitanjima, naučno odgovaranje 
mišljenju koje ne preferira, samo su neke od odlika njegovih naučnih 
djela. U skoro svakoj knjizi doktora Safeta Kuduzovića toliko do izražaja 
dolazi ozbiljan pristup datoj tematici da se bez imalo pretjerivanja može 
kazati da njegova djela nimalo ne zaostaju za najkvalitetnijim djelima 
napisanim na arapskom jeziku. 

Koliko mi je poznato, na našem jeziku ne postoji knjiga slična ovoj, 
odnosno knjiga koja sa naučnog aspekta tretira pitanje snova i mnoga 
druga veoma bitna i interesantna pitanja vezana za ovu tematiku. Knjiga 
"Čudesni svijet snova", po mom skromnom mišljenju, dolazi u pravo 
vrijeme. Živeći sa narodom našeg podneblja već poodavno sam uočio 
potrebu pisanja o ovoj tematici. 

Primjetno je da su ljudi u pogledu snova podijeljeni u tri kategorije: 
prve dvije kategorije otišle su u potpune krajnosti, dok se samo treća 
kategorija pridržava središnjeg i ispravnog pravca u ovom pitanju. 

Dakle, jedni uopće ne vjeruju u snove i oni za njih ne predstavljaju 

ništa, dok su drugi sav svoj život vezali za snove, ali nažalost, u velikom 
broju slučajeva, ne poznaju ništa od propisa vezanih za snove, koje je 
islam veoma precizno definirao. 

Treća skupina, koja je zasigurno malobrojna, pitanju snova pristupa 
onako kao je to islam pojasnio, vjerujući da postoji više vrsta snova, 
da neke od tih vrsta mogu biti istiniti snovi i da su ti snovi poslanička 
ostavština čovječanstvu, zatim da određene snove ne treba ni tumačiti 
zbog njihove jasnoće, dok druge vrste snova, da bi se doznalo njihovo 
značenje, treba da protumači nadareni tumač (muabbir), i napose 
vjerujući da loše snove ne treba nikome kazivati i da tada, Allahovom 
dozvolom, neće nauditi čovjeku. Oni vjeruju da nije obaveza da se 
svaki istiniti san obistini u kratkom periodu nakon viđenja, već da se 
obistinjenje sna može dogoditi i poslije većeg broja godina, baš kao što 
se i desilo sa obistinjavanjem Jusufovog, alejhis-selam, sna. 

Autor, Allah ga poživio i podario mu dobro oba svijeta, u knjizi se 
kritički osvrnuo na određena neispravna ubjeđenja vezana za snove koja 
su prisutna u našem narodu, što svakako ovu studiju čini unikatnom. 

Posebnu čar ovoj naučnoj studiji daje to što je autor naveo veoma 
mnogo vjerodostojnih predaja o snoviđenjima i različitim tumačenjima 
snova, koja su se dešavala ponajviše ljudima iz prvih generacija 
muslimana. 

Zbog svega spomenutog, i mnogih drugih razloga koje će čitalac 
uočiti prilikom čitanja ove prije svega interesantne studije, ovu knjigu 
toplo preporučujem svakom muslimanu i muslimanki. 

Pezić Elvedin, prof. 
El-Medina El-Munevvera, 25. redžeb 1434. h.g. / 04. 06. 2013. god. 



UVOD 



Apsolutna zahvala pripada samo Allahu. Samo Njega obožavamo, 
samo od Njega pomoć tražimo i Njemu se utječemo od zla naših duša. 
Koga On uputi, niko ga u zabludu ne može odvesti, a koga On u zabludi 
ostavi, niko ga na Pravi put ne može uputiti. Svjedočimo da nema drugog 
boga osim Allaha i da je Muhammed, sallallahu alejhi ve sellem, Njegov 

rob i Njegov poslanik. 

"O vjernici, bojte se Allaha istinskom bogobojaznošću i umirite 
samo kao muslimani." 2 



J9 Lđ->93 j-L^9 l^'i f *5 2 * ^ s?^' f^-^J '9-^' l>"^" l-^l 4 

"O ljudi, bojte se Gospodara svoga koji vas od jednog čovjeka stvara, 
i od njega je suprugu njegovu stvorio, i od njih dvoje mnoge muškarce 
i žene rasijao. I Allaha se bojte s imenom čijim jedni druge molite, i 
rodbinske veze ne kidajte, jer Allah zaista stalno nad vama bdi ." 3 



2 Ali Imran, 102. 

3 En-Nisa, 1. 

"O vjernici, bojte se Allaha i govorite samo istinu, On će vas za 
vaša dobra djela nagraditi i grijehe vam oprostiti. A onaj ko se Allahu 
i Poslaniku Njegovu bude pokoravao, postići će ono što bude želio " 4 

Uistinu, najljepši govor je Allahov Govor, a najbolja uputa je 
Poslanikova, sallallahu alejhi ve sellem, uputa. Najgore stvari su 
novotarije, a svaka novotarija je zabluda, a svaka zabluda vodi u Vatru. 5 

Kur'ansko-hadiski tekstovi nedvojbeno ukazuju na važnost snova u 
islamskoj doktrini i da se istinitim snovima posvećivala velika pažnja, 
kako od Allahovih poslanika tako i od islamskih znanstvenika kroz 
generacije, tako da posvećenost ovoj nauci nije specifična sljedbenicima 
zadnjeg Poslanika, sallallahu alejhi ve sellem, već i narodima prije nas. U 
više navrata Uzvišeni Gospodar u časnoj Knjizi spominje snove Svojih 
poslanika, ukazujući tako na njihov značaj i milost kojom je, u ovom 
pogledu, obdario neka od Svojih stvorenja. Islamski učenjaci, kada govore 
o snovima poslanika, uglavnom spominju Jusufa, alejhis-selam, kao 
eksperta za tumačenje snova i otkrivanje njihovog tajnog značenja. 6 Nema 
sumnje da je Jusuf, alejhis-selam, prednjačio u ovoj nauci, međutim, 
općepoznato je da je Poslanik, sallallahu alejhi ve sellem, odabran nad 
ostalim vjerovjesnicima i da je odlikovan znanjem koje nisu posjedovala 
nj egova braća poslanici. Nij edan vj erovj esnik nij e bolj e poznavao Stvoritelj a 
od Poslanika, sallallahu alejhi ve sellem, kao ni pitanja nevidljivog (gajba), 
u šta se ubraja nauka o snovima, koja predstavlja dio gajba, 7 dok se snovi 

4 El-Ahzab, 70-71. 

5 Ovo je prijevod značenja tzv. "Hutbetul-hadže" kojom je Poslanik, sallallahu alejhi ve 
sellem, počinjao svoj govor. Muslim, 6/127-131/867. Vidjeti: Medžmuul-fetava, 18/163. 

6 Vidjeti: Et-Temhid, 1/314, Ed-Durrul-mensur, 4/7, iAdvaul-bejan, 3/39. 

7 Vidjeti: El-Džamiu li ahkamil- Kuran, 9/129, Tarhut-tesrib, 8/199, Fethul-Bari, 12/379, i 
Avnul-Mabud, 13/245. 

poslanika općenito tretiraju objavom od Uzvišenog Allaha, 8 a imam Ibn 
Abdul-Berr 9 i El-Fasi 10 spominju konsenzus učenjaka po ovom pitanju. Od 
prijašnjih poslanika koji su se posebno isticali u ovoj nauci bili su: Ibrahim, 
Jakub, Jusuf, Danijal i Zul-Karnejn. 11 



Uzvišeni Allah nam u Kuranu spominje snove Ibrahima, alejhis-selam 



OJ 



OJ 

"I Mi smo ga obradovali dječakom blage naravi. I kada on odraste 
toliko da mu poče u poslu pomagati, Ibrahim reče: 'O sinko moj, u 
snu sam vidio da treba da te zakoljem, pa šta ti misliš?' 'O oče moj' - 
reče - onako kako ti se naređuje postupi; vidjet češ, ako Bog da, da ču 
strpljiv biti. I kada njih dvojica poslušaše, i on ga čelom prema zemlji 
položi, Mi ga zovnusmo: c O Ibrahime, ti si san svoj odlučio obistiniti 
- a Mi ovako nagrađujemo one koji dobra djela čine.' To je, zaista, bilo 
očito iskušenje. Kurbanom velikim ga iskupismo." 12 Ibn Abbas je ovim 
ajetom dokazivao da su snovi poslanika objava. 13 Tako se Ibrahim, alejhis- 
selam, pokorio naredbi koja mu je došla putem snova i pristupio klanju 



8 Vidjeti: El-Ibane, 2/78, El-Džamiu li ahkamil- Kuran, 15/101 i 16/276, Medžmuul- 
fetava, 12/398 i 17/532, Zadul-mead, 3/37, Fethul-Bari, 12/370, Mearidžul-kabul, 2/392, 
Fejdul-Kadir, 4/12, iAdvaul-bejan, 3/39 i 3/291. 

9 Vidjeti: El-Istizkar, 28/120. 

10 Vidjeti: El-Ikna, 4/2046. 

u Vidjeti: Ibn Gannam, Tabirul-ahlam, str. 92-93; Husejn Džumu, Er-ruja ve mevkifuš- 
šerei minha, str. 48; Usama el-Avedi, Ahkamu tefsirir-rua vel-ahlam, str. 23 i 40. Postoji 
razilaženje među islamskim učenjacima kada je u pitanju poslanstvo Danijala i Zul- 
Karnejna. 

12 Es-Saffat, 107-107. 

13 Vidjeti: El-Džamiu li ahkamil- Kuran, 15/101. 

svoga sina Ismaila 14 koji je, naposljetku, iskupljen velikim kurbanom. 



U suri Jusuf posebno se govori o snovima. Uzvišeni Allah kaže: 



— ^ - 



"Kad Jusuf reče svome ocu: 'O oče moj, sanjao sam jedanaest 
zvijezda, i Sunce i Mjesec, i u snu sam ih vidio kako mi se pokloniše.'" 15 

Znajući za zlobu koju su Jusufova braća nosila u svojim prsima, njegov 
otac Jakub reče: 



^ oj | ^ ♦ \ | f 



"O sinko moj, ne kazuj svoj san braći svojoj, da ti ne učine kakvu 
pakost, šejtan je doista čovjeku otvoreni neprijatelj." 16 Ostvarenje 
Jusufovog sna desilo se nakon dugog vremenskog perioda. Uzvišeni 

Allah spominje nam njegovo obistinjenje: 

"I kad izađoše pred Jusufa, on privi roditelje svoje na grudi i reče: 
'Nastanite se u Misiru, svakog straha, ako Bog da, oslobođeni!' I on 
roditelje svoje postavi na prijesto i oni mu se svi pokloniše, pa on reče: 
'O oče moj, ovo je ostvarenje moga sna nekadašnjeg. Gospodar moj 

gaje obistinio.'" 17 



14 Po ispravnom mišlj enju islamskih učenj aka, Ibrahimu j e naređeno da zakolj e sina Ismaila, a 
ne Ishaka. Vidjeti: Zadul-mead, 1/71, Tefsirul-Kuranil-Azim, 4/20-21, iAdvaul-bejan, 4/226. 

15 Jusuf, 4. 

16 Jusuf, 5. 

17 Jusuf, 100. 

Postoji razilaženje među islamskim učenjacima oko vremenskog 
perioda koji je prošao između Jusufovog sna i njegovog ostvarenja. 
Selman el-Farisi, Abdullah b. Šeddad, Osman en-Nehdi i drugi smatraju 
daje prošlo četrdeset godina. Katade kaže daje prošlo trideset pet godina. 
Es-Suddi i Seid b. Džubejr kažu da je prošlo trideset šest godina, a Hasan 
el-Basri i El-Fudajl b. Ijad smatraju daje prošlo osamdeset godina. Imam 
El-Kurtubi smatra da su prošle dvadeset i dvije godine. 18 

Uzvišeni Allah spominje Jusufovo tumačenje sna svojim suzatvorenicima: 

"S njim u tamnicu ušla su još dva momka. 'Ja sam sanjao da 
cijedim grožđe', reče jedan od njih. 'A ja, opet', reče drugi, 'kako na 
glavi nosim hljeb koji ptice kljucaju.' Protumači nam to, jer vidimo 
da si dobar čovjek." 19 

Allahov vjerovjesnik Jusuf, alejhis-selam, ovaj je san protumačio 
sljedećim: 

"O drugovi moji u tamnici, jedan od vas će gospodara svoga vinom 
pojiti, a drugi će raspet biti, pa će mu ptice glavu kljuvati." 20 

Uzvišeni Stvoritelj spominje nam neke snove koje je usnio Poslanik, 
sallallahu alejhi ve sellem. Uzvišeni kaže: 



18 Vidjeti: Džamiul-bejan, 13/91-93, i El-Džamiu li ahkamil- Kuran, 9/270-271. 

19 Jusuf, 36. 

20 Jusuf, 4 1 . 

Allah će obistiniti san Poslanika Svoga da ćete doista u Mesdžidul- 



Haram ući sigurni - ako Allah bude htio - neki obrijanih glava, a neki 
podrezanih kosa, bez straha." 21 Ibn Kesir je rekao: "Allahov Poslanik, 
sallallahu alejhi ve sellem, usnio je da ulazi u Mekku i tavafi oko Kabe. 
Kada su ashabi krenuli sa Poslanikom, sallallahu alejhi ve sellem, prema 
Mekki u godini Hudejbije, jedna skupina njih nije nimalo sumnjala da će se 
snovi ostvariti u tom vremenu. Kada se desilo primirje i kada su se vratili u 
Medinu pod pristankom idolopoklonika da naredne godine muslimani uđu 
u Mekku, neki ashabi su osjetili tegobu u svojim dušama. Omer b. El-Hattab 
upitao je Poslanika, sallallahu alejhi ve sellem: 'Zar nam nisi rekao, o Allahov 
Poslanice, da ćemo ući u Mekku i tavafiti?!' Poslanik, sallallahu alejhi ve 
sellem, upita ga: 'Da li sam ti rekao da ćeš ove godine ući u Mekku i tavafitiV 
'Nisi', odgovori Omer. Poslanik, sallallahu alejhi ve sellem, reče mu: 'Ući ćeš u 
Mekku i tavafiti oko Kabe.'" 22 Ebu Bekr je rekao: "Obistinjenje Poslanikovih, 
sallallahu alejhi ve sellem, snova nije bilo vremenski precizirano." 23 

Jedan od snova desio se neposredno prije Bitke na Bedru. Uzvišeni 
Allah o tome kaže: 




"Kad ti je Allah u snu pokazao da je njih malo; a da ti je pokazao 
da ih je mnogo, vi biste duhom klonuli i o boju se raspravljali, ali je 
Allah spas ukazao." 24 



21 El-Feth,27. 

22 Vidjeti: Tefsirul-Kuranil-Azim, 4/215, iEl-Bidaje ven-nihaje, 4/225. 

23 Vidjeti: El-Džamiu li ahkamil- Kuran, 16/276. 

24 El-Enfal, 43. 

Mudžahid kaže da je Poslanik, sallallahu alejhi ve sellem, u snu vidio 
malobrojnog neprijatelja. To je ispričao ashabima pa su bili postojani u 
borbi protiv neprijatelja. 25 



Što se tiče ajeta u kojem Plemeniti Stvoritelj kaže: 

"I kada smo ti rekli: 'Sve ljude tvoj Gospodar obuhvaća! 5 A prizor 
koji smo ti pokazali i drvo ukleto, u Kur'anu spomenuto, iskušenje za 

ljude" 26 , prizor, koji je spomenut, po mišljenju nekih učenjaka, odnosi se 
na snove u kojima je Poslanik, sallallahu alejhi ve sellem, usnio da ulazi 
u Mekku sa ashabima, 27 ili snove u kojima je usnio da pripadnici Benul- 
Hakema skaču po minberu kao majmuni. 28 Međutim, većina komentatora 
citirani ajet veže za ono što je Poslanik, sallallahu alejhi ve sellem, vidio na 
javi u noći Israa i Miradža, što je preferirao Ibn Džerir et-Taberi. 29 



U komentaru riječi Uzvišenog: 

"Nijednom čovjeku nije dato da mu se AUah obraća, osim vahjom, 
ili iza zastora, ili da pošalje izaslanika, pa da objavi ono što On 
hoće, dopuštenjem Njegovim! On je, zaista, uzvišen i mudar!" 30 , neki 



25 Vidjeti: El-Džamiu li ahkamil- Kuran, 8/25. 

26 El-Isra, 60. 

27 Vidjeti: Džamiul-bejan, 15/140-141, El-Džamiu li ahkamil- Kuran, 10/287, i Ed-Durrul- 
mensur, 4/346. 

28 Vidjeti: Ed-Durrul-mensur, 4/364. 

29 Vidjeti: Džamiul-bejan, 15/138-141, El-Džamiu li ahkamil- Kuran, 10/287, Umdetul- 
kari, 15/ 180, i Tej sir ul-Kerimir-Rahman, 1/621. 

30 Eš-Šura, 51. 

komentatori smatraju da se termin "vahj" odnosi na objavu putem 
snova. 31 Mušrici Mekke nastojali su kompromitirati Poslanika, sallallahu 
alejhi ve sellem, govoreći, između ostalog, da je Kuran produkt noćnog 
sanjarenja. Uzvišeni Allah kaže: 

"Oni čak, govore: 'To su samo zbrkani snovi; on ga izmišlja; on je 
pjesnik; neka nam donese kakvo čudo kao i prijašnji poslanici."' 32 

Citirani kur'anski ajeti jasno nam ukazuju na utemeljenost lijepih 
snova i bitnost njihovog ispravnog tumačenja. Da je nauka o snovima 
bila marginalizirana kod Allahovih poslanika, ne bi nam Uzvišeni 
Allah kazivao o njihovim snovima i tumačenju istih. Iz nekih predanja, 
čija autentičnost nije potvrđena, zaključuje se da su snovi poznati 
čovječanstvu od vremena Adema, alejhis-selam. Vehb b. Munebbih 
rekao je: "Uzvišeni Allah je upitao Adema, alejhis-selam, da li je 
među Njegovim stvorenjima koja postoje vidio sličnog sebi, a Adem 
je odgovorio: 'Nisam, Gospodaru moj, počastio si me, odlikovao i 
uzvisio, pa stvori mi suprugu koja će mi sličiti, uz koju ću se smiriti i 
koja će Te zajedno sa mnom obožavati.' Tada je Uzvišeni Allah uspavao 
Adema i od njega stvorio Havu koju je vidio u snu. To je bio prvi san 
koji je Adem usnio na Zemlji. Kada se probudio, zatekao je Havu da 
sjedi pored njegove glave." 33 Abdul-Ganijj el-Makdisi konstatira sljedeće: 
"Prije Poslanika, sallallahu alejhi ve sellem, nije postojala nauka da joj 
je posvećivana veća pažnja od tumačenja snova." 34 Postoji mišljenje da je 
jedna skupina vjerovjesnika dobivala objavu isključivo putem snova, dok 

31 Vidjeti: Zadul-mesir, 4/70, Tefsirul-dželalejni, str. 488, El-Džamiu li ahkamil- Kuran, 
16/52, i Ruhul-meani, 13/54. 

32 El-Enbija, 5. 

33 Vidjeti: Ebu Seid el-Vaiz, Tefsirul-ahlam, str. 31-32. Vjerodostojnost ove predaje je 
krajnje sporna. Vidjeti: Abdullah el-Omeri, Er-Rua vel-ahlam, str. 211. 

34 Vidjeti: Tatirul-enam, str. 8. 



ČUDESNI SVIJET SNOVA 



25 



je većini njih objava započela istinitim snovima, a potom se preobrazila 
u javu. 35 Časni Kuran, iako se dotiče ove tematike, ne predstavlja knjigu 
koja se primarno bavi snovima. Molim Uzvišenog Gospodara da nas 
pouči našoj vjeri i da nam Džennet učini konačnim boravištem. Amin! 



Autor 

Sarajevo, 
10. ramazan 1430. god. po H 
31. avgust 2009. god. 




35 Vidjeti: Fethul-Bari, 12/384 



